b'\n_START_ARTICLE_\nHawker Typhoon\n_START_SECTION_\nUspehi letala\n_START_PARAGRAPH_\nLetalo je bilo dokaj muhasto in je nerado v\xc5\xbeigalo v mrzlem vremenu. Vzrok je bil v konstrukciji 24-valjnega H-motorja, ki ni imel klasi\xc4\x8dnih ventilov. Vlogo teh so nadomestile posebne "sraj\xc4\x8dke", ki so bile name\xc5\xa1\xc4\x8dene med steno valjev in bati. Nikoli niso zadovoljivo re\xc5\xa1ili problema mazanja: ne valjev, ne sraj\xc4\x8dk z obeh strani, ne batov. Pozimi so morali te motorje stalno ogrevati, tako da so motorji sploh v\xc5\xbegali, in \xc5\xa1e potem so mo\xc4\x8dno "kadili", podobno kot dvotaktni motorji. Poleg tega so bile z motorjem \xc5\xa1e druge te\xc5\xbeave (imel je 48 sve\xc4\x8dk, ki so se rade "zapacale"), ki so se kazale tudi v slabih zmogljivostih tega lovca v vi\xc5\xa1jih zra\xc4\x8dnih plasteh (nad 6.000 m). Tudi velika skupna masa letala je bila slabost pri zra\xc4\x8dnih dvobojih, kar je sicer delno nadomestila velika ognjena mo\xc4\x8d lovca. Vse te te\xc5\xbeave so prisilile Britance, da so letalu namenili drugo vlogo, ki jo je to letalo odli\xc4\x8dno odigralo do konca vojne - vloga lovca bombnika / juri\xc5\xa1nika in letala za neposredno podporo enotam na tleh. Debelo krilo je zagotavljalo precej\xc5\xa1en vzgon in tudi nosilnost, "brada" hladilnika pod motorjem pa je bila \xc5\xa1ibka to\xc4\x8dka za nem\xc5\xa1ki protiletalski "flak". Izredno dobro se je obnesel v napadih na vlake, cestne transporte itn. Izvedenka z 8 raketami s kumulativnim polnjenjem pod krili (glej sliko desno) je bila izjemno uspe\xc5\xa1na proti nem\xc5\xa1kim tankom in celo manj\xc5\xa1im ladjam in podmornicam na gladini. V letu 1943 so na letalo namestili tudi kaplji\xc4\x8dast pokrov kabine, kar je \xc5\xa1e precej izbolj\xc5\xa1alo pilotov pregled. Kot lovca ga je nadomestil uspe\xc5\xa1nej\xc5\xa1i Tempest.'